Bruttokansantuote kasvoi viime vuoden viimeisellä neljänneksellä 3,9 prosenttia edellisvuodesta. Edellisestä neljänneksestä kasvua tuli 1,1 prosenttia.

Tilastokeskuksen tänään julkistamien pikaennakkotietojen mukaan Suomen bruttokansantuote (bkt) kasvoi loka–joulukuussa 3,9 prosenttia vuotta aiemmasta. Edelliseen neljännekseen verrattuna bkt kasvoi 1,1 prosenttia.

Työllisten määrän ennakoidaan kasvaneen neljännellä neljänneksellä noin kolme prosenttia vuodentakaisesta. Tehdyt työtunnit olivat työpäiväkorjattuna neljä prosenttia vuotta aiempaa neljännestä ylemmällä tasolla.

Tilastokeskus tarkentaa bkt-lukuja 28. helmikuuta.

Tuotanto kasvoi 3,6 prosenttia joulukuussa

Kansantalouden työpäiväkorjattu tuotanto kasvoi joulukuussa 3,6 prosenttia edellisvuoden vastaavasta ajasta. Marraskuuhun verrattuna tuotanto laski 0,1 prosenttia, kun Tilastokeskus korjasi marraskuun lukua selvästi ylöspäin.

Tarkennettujen tietojen mukaan tuotanto nousi marraskuussa 4,3 prosenttia, kun aiempia arvio oli 3,5 prosenttia.

Alkutuotanto laski työpäiväkorjattuna joulukuussa reilun prosentin vuodentakaisesta. Jalostus kasvoi noin viisi prosenttia ja palvelut noin kolme prosenttia.

Alkutuotannolla tarkoitetaan maa-, riista-, metsä- ja kalataloutta. Jalostus sisältää teollisuuden ja rakentamisen. Palvelut sisältää kaupan, majoitus- ja ravitsemistoiminnan, liikenteen, liike-elämän palvelut sekä kiinteistö-, vuokraus- ja tutkimuspalvelut, rahoitus- ja vakuutustoiminnan ja julkiset palvelut.